TITTEL Skreddersyr løsninger for industrien

INGRESS - En kunde beskrev det vi holder på med ganske treffende for noen år tilbake: "dere driver med åpen hjertekirurgi på oss" sa han til meg.

TEKST Jan Are Hansen
FOTO Kenneth Stoltz og Jan Are Hansen

Andreas Hammervold, nylig påtroppet administrerende direktør i teknologibedriften Cybernetica i Fossegrenda, smiler godt. 
Kundens sammenligning er slett ikke ueffen.
- Våre kontroll- og optimaliseringsløsninger går direkte inn i kjernen av kundenes produksjonssystemer. Vår programvare sikrer at disse systemene fungerer effektivt, trygt og ressurseffektivt, sier han til Midtpunkt.
- Denne "hjertekirurgien" fordrer stor tillit fra kundene?
- Absolutt. Og den har vi forvaltet godt siden oppstarten i juni 2000.

Optimalisering
Veldig kort oppsummert så utvikler, implementerer og vedlikeholder Cybernetica skreddersydde datasystemer som styrer og optimaliserer industrielle prosesser. Formålet er å styrke lønnsomheten gjennom å forbedre produksjon, høyere effektivitet og økt sikkerhet, samtidig som utslipp kuttes.
- Gratulerer med 25 år, forresten.
- Takk for det, smiler nylig avgått administrerende direktør Peter Singstad, som sammen med Tor Steinar Schei og Bjarne Foss etablerte Cybernetica i 2000.
- Fortell litt om oppstarten.
- Vi har utspring fra Sintef og miljøene rundt NTNU. I 2000 bestemte vi oss for å hoppe i det og satse på egne ben. Siden den gang har vi vært her i Fossegrenda, forklarer han.
Den første store kunden som Cybernetica kapret var Hydro Polymers - en petrokjemisk aktør som produserer plastråstoffet PVC fra flytende petroleumsgass. 
- Selskapet har senere skiftet eier og heter i dag Inovyn, men de er fremdeles en viktig kunde for oss og bruker fortsatt systemet vi utviklet for dem for 25 år siden i produksjonsprosessen. Selvfølgelig i en betydelig oppgradert versjon gjennom årene, understreker Singstad.

Gode tall i 25 år
Programvareløsningen Cybernetica CENIT er grunnsteinen i virksomhetens produktportefølje. Den sikrer optimal og effektiv drift av industrielle prosesser innen alt fra petrokjemi til metallurgi. Kundene er spredt på fire kontinenter og 13 land, med omsetningen fordelt cirka 50/50 nasjonalt og internasjonalt. Store industribedrifter som Hydro, Elkem og Eramet er eksempler på kunder her i Norge.
Cybernetica CENIT er imidlertid ingen "one size fits all" løsning.
- Det som har gjort oss til en konkurransedyktig aktør i 25 år, er at vi skreddersyr og tilpasser softwareløsningene våre til hver kundes behov og kravspesifikasjoner. Ingen av kundene våre er like, sier Hammervold til Midtpunkt.
Og regnskapene tyder på at de har truffet markedet særdeles godt siden oppstarten, Cybernetica har nemlig levert positive resultat- og omsetningstall i 25 år.
Cybernetica som konsern omsatte i 2024 for 27 millioner kroner og hadde et årsresultat på 2,6 millioner kroner.

Karbonfangst
Verdt å merke seg er at Cybernetica er nesten helt ansatteid, med det unntak av at Sintef har en aksjepost på fem prosent.
-  Det har nok noe med måten vi har vokst på. 100 prosent organisk. Vi er en relativt liten virksomhet med 12 ansatte, som har lagt sten på sten i 25 år. Det er en eierstruktur som fungerer for oss, sier Singstad til Midtpunkt.
-  Dersom du skulle startet på nytt, er det noe du ville ha gjort annerledes?
Singstad tar en kort tenkepause.
- Jeg ville nok valgt samme strategi i dag. Cybernetica har vært tro mot strategien som ble lagt før oppstarten, og den har vist seg å være robust. Samtidig er jeg litt usikker på om vi kunne fått til det samme om vi hadde startet i dag. Rammevilkårene for teknologibaserte oppstartsbedrifter har blitt dårligere. Markedet vårt er også i endring, ettersom prosessindustrien bygges ned i Europa og produksjon flyttes til Asia. Det er sammensatt, forklarer Singstad.
Hammervold peker på karbonfangst som et nytt, voksende satsingsområde for Cybernetica.
- Her er det store muligheter. Vi har allerede utviklet en løsning som vi har demonstrert både i CO2-laben til Sintef her i Trondheim, og i storskala på testsenteret på Mongstad. Vår løsning kan redusere driftskostnadene på CO2-fangstanlegg. 
- Vi er allerede tett involvert i utviklingen av et fullskala karbonfangstanlegg i Danmark, legger Singstad til.

Flytende overgang
Utenfor lokalene i Fossegrenda ligger løvet tjukt og gult på gressplenene. Det er en tid for forandring.
- Hvordan blir det å ta over sjefsstolen etter Peter Singstad?
Hammervold smiler.
- Store sko å fylle, hoppe etter Wirkola og alt det der. Jeg tror det kommer til å gå helt fint. Jeg har jobbet i bedriften i snart 15 år og kjenner den veldig godt. Ny arbeidsoppgaver blir det så klart, men overgangen blir flytende, sier Hammervold og titter mot Singstad.
- Det kommer til å gå utmerket. Selv er jeg på første trinn i nedtrappingsplanen min. Jeg blir med videre i Cybernetica i en ny rolle som innovasjonsdirektør, fortsetter i styret og er ikke helt klar for pensjon riktig ennå.
- Jeg håper å få litt mer tid til å arbeide med fag og med nye anvendelser av teknologien vår, avslutter han.

BILDETEKSTER
Cyberneticaledere0001-0002: Sjefsskifte i Cybernetica i Fossegrenda. Nylig avgått administrerende direktør Peter Singstad og Andreas Hammervold, som tok over stillingen i oktober.

FAKTABOKS
- Cybernetica AS i Fossegrenda utvikler, implementerer og vedlikeholder skreddersydde datasystemer som styrer og optimaliserer industrielle prosesser. 
- Andreas Hammervold tok i oktober over som administrerende direktør etter Peter Singstad.
- Etablert i 2000, og har i dag 12 ansatte.
- Cybernetica som konsern omsatte i 2024 for 27 millioner kroner og hadde et årsresultat på 2,6 millioner kroner.